[pic] | COMISIA COMUNITĂŢILOR EUROPENE |

Bruxelles, 2.4.2009

COM(2009) 157 final

Propunere de

DECIZIE A CONSILIULUI

de modificare a Deciziei 2008/938/CE a Comisiei privind lista cu țările beneficiare care îndeplinesc condițiile pentru un regim special de încurajare a dezvoltării durabile și a bunei guvernări, prevăzută în Regulamentul (CE) nr. 732/2008 al Consiliului de aplicare a unui sistem de preferințe tarifare generalizate pentru perioada cuprinsă între 1 ianuarie 2009 și 31 decembrie 2011

(prezentată de Comisie)

EXPUNERE DE MOTIVE

Propunerea anexată de decizie a Consiliului este destinată modificării Deciziei 2008/38/CE a Comisiei, prin retragerea Venezuelei de pe lista țărilor care beneficiază de regimul special de stimulare a dezvoltării durabile și a bunei guvernări (GSP+) pentru perioada 2009 – 2011.

Regulamentul (CE) nr. 732/2008 al Consiliului de aplicare a unui sistem de preferințe tarifare generalizate pentru perioada cuprinsă între 1 ianuarie 2009 și 31 decembrie 2011 prevede acordarea preferințelor GSP+ țărilor în curs de dezvoltare care respectă cerințele stabilite la articolele 8 și 9 ale regulamentului. În conformitate cu cerințele menționate, orice țară care beneficiază de GSP+ trebuie să fie „vulnerabilă” și să fi ratificat și pus în aplicare 27 de convenții internaționale din domeniile drepturilor omului, normelor fundamentale ale muncii, dezvoltării durabile și bunei guvernări, enumerate în anexa III la Regulamentul (CE) nr. 732/2008. O țară trebuie, de asemenea, să-și ia angajamentul să accepte și să respecte integral mecanismul de control și revizie prevăzut în convențiile și instrumentele aferente relevante.

La 31 octombrie 2008, guvernul Venezuelei a transmis Comisiei cererea de acordare a preferințelor GSP+ pentru perioada 1 ianuarie 2009 – 31 decembrie 2011. În urma examinării cererii, Comisia a constatat că, la momentul respectiv, Venezuela nu ratificase Convenția Organizației Națiunilor Unite împotriva corupției, menționată în anexa III, partea B, punctul 27 la Regulamentul (CE) nr. 732/2008.

Într-o scrisoare trimisă de Misiunea Venezuelei pe lângă Comunitățile Europene, guvernul Venezuelei s-a angajat să ratifice și să pună efectiv în aplicare Convenția Organizației Națiunilor Unite împotriva corupției până, cel târziu, la 31 decembrie 2008.

La 9 decembrie 2008, Comisia a adoptat Decizia 2008/938/CE privind lista cu țările beneficiare care îndeplinesc condițiile pentru acordarea GSP+, prevăzută în Regulamentul (CE) nr. 732/2008 al Consiliului pentru perioada cuprinsă între 1 ianuarie 2009 și 31 decembrie 2011, și a inclus Venezuela pe lista țărilor beneficiare, așteptând ca Venezuela să ia măsurile corespunzătoare pentru a asigura ratificarea și punerea efectivă în aplicare a Convenției Organizației Națiunilor Unite împotriva corupției, cel târziu până la 31 decembrie 2008, astfel cum se angajase să procedeze.

Decizia 2008/938/CE a Comisiei din 9 decembrie 2008 a fost luată cu acordul prealabil al Comitetului permanent pentru sistemul generalizat de preferințe, la reuniunea acestuia din 25 noiembrie 2008, în cadrul căreia 26 de state membre au votat pentru (318 voturi) și un stat membru s-a abținut (27 de voturi), subînțelegându-se și faptul că, în cazul în care Venezuela nu ar ratifica și nu ar pune efectiv în aplicare convenția în cauză până la sfârșitul anului, ar trebui să se procedeze la modificarea listei.

Totuși, până la 31 decembrie 2008, Venezuela nu ratificase Convenția împotriva corupției și, în consecință, nu a respectat toate cerințele necesare în temeiul Regulamentului (CE) nr. 732/2008 pentru a i se acorda beneficiile din cadrul GSP+. Acțiunile ulterioare ale Venezuelei, din luna ianuarie 2009, destinate încheierii ratificării nu sunt relevante pentru îndeplinirea criteriilor precizate în Regulamentul 732/2008 pentru ca țările să beneficieze de GSP+ începând cu 1 ianuarie 2009. Prin urmare, este necesară modificarea în consecință a Deciziei 2008/738/CE a Comisiei, prin eliminarea Venezuelei de pe lista țărilor care beneficiază de GSP+ în perioada 2009 – 2011.

În scopul evitării oricăror efecte negative asupra agenților economici, ar trebui prevăzută o perioadă de tranziție corespunzătoare pentru aplicarea Deciziei.

În acest context, la 30 ianuarie 2009, proiectul de decizie a Comisiei pentru eliminarea Venezuelei de pe lista țărilor care beneficiază de GSP+ a fost transmis Comitetului permanent pentru sistemul generalizat de preferințe în vederea supunerii la vot în temeiul articolului 10 alineatul (2) din Regulamentul (CE) nr. 732/2008 și în conformitate cu articolul 5 din Decizia 1999/468/CE a Consiliului. Propunerea a fost respinsă de o minoritate de blocaj de state membre (72 de voturi împotrivă și 39 de abțineri). 21 de state membre (234 de voturi) au fost în favoarea propunerii. Prin urmare, Comitetul nu a emis un aviz cu majoritate calificată.

În consecință, în conformitate cu articolul 5 alineatul (4) din Decizia 1999/468/CE a Consiliului, Comisia este invitată să prezinte neîntârziat Consiliului o propunere privind măsurile care urmează să fie adoptate și informează Parlamentul European. Consiliul poate să hotărască cu majoritate calificată, în termen de trei luni de la prezentarea propunerii în fața Consiliului.

Propunere de

DECIZIE A CONSILIULUI

de modificare a Deciziei 2008/938/CE a Comisiei privind lista cu țările beneficiare care îndeplinesc condițiile pentru un regim special de încurajare a dezvoltării durabile și a bunei guvernări, prevăzută în Regulamentul (CE) nr. 732/2008 al Consiliului de aplicare a unui sistem de preferințe tarifare generalizate pentru perioada cuprinsă între 1 ianuarie 2009 și 31 decembrie 2011

CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Regulamentul (CE) nr. 732/2008 al Consiliului din 22 iulie 2008 de aplicare a unui sistem de preferințe tarifare generalizate pentru perioada cuprinsă între 1 ianuarie 2009 și 31 decembrie 2011 și de modificare a Regulamentelor (CE) nr. 552/97 și (CE) nr. 1933/2006 și a Regulamentelor (CE) nr. 1100/2006 și (CE) nr. 964/2007 ale Comisiei[1] și în special articolul 10 alineatul (2),

având în vedere propunerea Comisiei,

întrucât:

(1) Regulamentul (CE) nr. 732/2008 prevede acordarea unui regim special de încurajare a dezvoltării durabile și a bunei guvernări țărilor în curs de dezvoltare care îndeplinesc condițiile prevăzute la articolele 8 și 9.

(2) În conformitate cu articolul 10 alineatul (2) din regulamentul menționat, Comisia a adoptat Decizia 2008/938/CE din 9 decembrie 2008 privind lista cu țările beneficiare care îndeplinesc condițiile pentru un regim special de încurajare a dezvoltării durabile și a bunei guvernări, prevăzută în Regulamentul (CE) nr. 732/2008 al Consiliului de aplicare a unui sistem de preferințe tarifare generalizate pentru perioada cuprinsă între 1 ianuarie 2009 și 31 decembrie 2011[2]

(3) În conformitate cu decizia menționată mai sus, Republicii Bolivariane Venezuela (denumită în continuare „Venezuela”) i s-a acordat regimul special de stimulare pentru dezvoltare durabilă și bună guvernare.

(4) Totuși, ulterior s-a constatat că Venezuela nu a ratificat Convenția Organizației Națiunilor Unite împotriva corupției, menționată în anexa III, partea B, punctul 27 la Regulamentul (CE) nr. 732/2008. Prin urmare, Venezuela nu a respectat toate cerințele stabilite în Regulamentul (CE) nr. 732/2008 în vederea acordării regimului special de stimulare. Decizia 2008/938/CE a Comisiei ar trebui modificată în consecință, cu stabilirea unei perioade de tranziție corespunzătoare pentru punerea ei în aplicare. În conformitate cu articolul 214 din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar[3], orice datorie vamală acumulată în temeiul Deciziei 2008/938/CE până la data aplicării prezentei decizii nu va fi, prin urmare, afectată.

(5) În temeiul articolului 10 alineatul (3) din Regulamentul nr. 732/2008, prezenta decizie trebuie notificată Venezuelei.

(6) Comitetul pentru sistemul generalizat de preferințe nu a emis un aviz în termenul stabilit de președintele lui. Prin urmare, măsurile prevăzute în prezenta decizie trebuie adoptate de Consiliu, în temeiul articolului 10 alineatul (2) din Regulamentul (CE) nr. 732/2008 și în conformitate cu articolul 5 alineatul (4) din Decizia 199/468/CE a Consiliului[4],

ADOPTĂ PREZENTA DECIZIE:

Articolul 1

La articolul 1 din Decizia 2008/938/CE se elimină cuvintele „(VE) Venezuela”.

Articolul 2

Prezenta decizie se aplică din a șasea zi de la data publicării în Jurnalul Oficial al Uniunii Europene.

Articolul 3

Prezenta decizie se adresează Republicii Bolivariene Venezuela.

Adoptată la Bruxelles, […]

Pentru Consiliu,

Președintele […]

[1] JO L 211, 6.8.2008, p. 1.

[2] JO L 334, 12.12.2008, p. 90.

[3] JO L 302, 19.10.1992, p. 1.

[4] JO L 184, 17.7.1999, p. 23.